Griffons-Oosliga: riller-rolspelers weer daarDie rolspelers in verlede jaar se riller-eindstryd om die Griffons-Oosliga se Willie Crowtherbeker is vanjaar weer daar. Reitz en Bethlehem-oudskoliere sê mekaar weer die stryd aan nadat hulle verlede jaar sake eers in bykomende tyd kon besleg. Reitz het uiteindelik 35-27 gewen nadat die telling aan die einde van die amptelike speeltyd 24-24 was. Twee nuwelinge, Marquard en Harrismith, speel om die Stoney Steenkamptrofee ná verlede jaar se eindstryders, Heilbron en Bethlehem Collegians II, dit nie vanjaar kon haal nie. In die reeks om die Crowtherbeker het Reitz Saterdag vir Senekal 37-12 in die halfeindstryd geklop, en Oudskoliere het Collegians 25-5 uitgeskakel. In die halfeindstryde om die Steenkamptrofee het Harrismith vir Ladybrand 48-0 gestoomroller, en Marquard het Oudskoliere II 15-12 getroef. Marquard speel Saterdag tuis teen Harrismith, en Reitz die week daarna op sy tuisveld teen Oudskoliere in die twee eindstryde. Henriëtte Nieuwenhuyzen, die sekretaresse van Oudskoliere sê die halfeinstryd teen Bethlehem Collegians was taai, soos dit gewoonlik gaan as die twee Bethlehemse klubs mekaar pak. Rustyd was die telling nog 5-5, maar Oudskoliere het in die tweede helfte die oorhand gekry om 25-5 te wen. Jacques Odendaal, Wessel de Bruin, Stefan Schoeman en Kobie Rousseau het Oudskoliere se punte aangeteken. Sy sê Oudskoliere II was op Marquard in `n naelbytstryd teen die tuisspan gewikkel. Hier was die rustydtelling 12-12. Marquard het die knoop in die tweede helfte deurgehak en 15-12 gewen. Johan van Es en Werner Erwee het elk `n drie vir Oudskoliere gedruk en Anthony Carpenteiro het `n doelskop deur die pale gesit.